Tom Wuestenberg og bróðir hans Louis leika sér með þyrilsnælduna . AFP Tækið var hannað með það í huga að róa taugar , minnka streitu og bæta einbeitingu . Þyrilsnældan ( e. fidget spinner ) er nýjasta æðið hjá börnum hér á landi , líkt og evrópskum og bandarískum jafnöldrum þeirra . Kennarar eru hins vegar ekki allir jafnsáttir við þetta nýjasta æði sem þeir segja stela athyglinni frá námsbókunum . Ekki er langt síðan fyrstu þyrilsnældurnar þyrluðust inn í hendur fiktglaðra ungmenna og nú þegar hafa sumir skólar gripið til þess ráðs að banna notkun snældunnar . „ Þyrilsnældan kom líkt og úr lausu lofti og allt í einu var eins og annar hver krakki væri kominn með eina slíka , “ segir Meredith Daly , grunnskólakennari í Phoenix í Arizona í Bandaríkjunum . „ Krakkarnir sögðu ; „ Þetta hjálpar mér að róa mig niður . “ Og ég vissi einfaldlega ekki hvað ég átti að halda í fyrstu . “ Vinsældir þessa ódýra leikfangs hafa komið mörgum á óvart , en þyrilsnældan var fyrst fáanleg í Evrópu fyrir rúmum mánuði . Truflar við lærdóminn Þyrilsnældurnar hafa vissulega þann kost að vera hljóðar segir Daly , en fljótt varð hins vegar ljóst að snældunum fylgdi „ hvöt til að halda þeim á snúningi og börnin vilja horfa á þær snúast [...] og það er of mikil truflun þegar maður er að reyna að læra eitthvað nýtt . “ Þess vegna var ákveðið að banna allar þyrilsnældur í tímum í skólanum . Þyrilsnælda er nýjasta æði hjá krökkum hér á landi sem erlendis . AFP Líkt og margir aðrir bandarískir kennarar , sem hafa látið óánægju sína með þetta nýja leikfang í ljós á samfélagsmiðlum undanfarið , leyfir Daly snældurnar aðeins í kennslustofunni í undantekningatilfellum og þá að beiðni foreldra . Einstaka sinnum kemur snældan sér vel fyrir börn með athyglisbrest , ofvirkni eða jafnvel í sumum einhverfutilfellum . Skólar í Bandaríkjunum , Frakklandi og Bretlandi hafa þó gripið til þess ráðs að banna þyrilsnældurnar alfarið á skólalóðinni , jafnvel í frímínútum . Háaleitisskóli á Íslandi er einn þeirra skóla sem bannað hefur snældurnar . Ekki eru öll börn sátt við bannið . Tom Wuesteberg er átta ára og býr í New York . „ Það myndi hjálpa að hafa hana í skólanum [...] ef ég vil ekki læra meira þá get ég tekið þyrilsnælduna mína , spunnið í smá stund og farið svo aftur að læra , “ sagði hann . Noelle Cullimore , sem býr á Long Island með tveimur börnum sínum , segir snælduna hjálpa tíu ára ofvirkum syni hennar að slappa af . „ Hann snýr snældunni á strætóstoppistöðvum og í bílnum . Hún heldur honum við efnið og hefur að mestu reynst honum vel , “ segir Cullimore . Richard Gottlieb , forstjóri Global Toy Expert , segir þyrilsnælduna ekki bara vera fyrir börn því snældan gefist fullorðnum líka vel til að eyða streitu . „ Fólk vill fikta , “ segir hann . „ Það er svo margt sem maður þarf að hafa áhyggjur af í heiminum í dag að fólk þarf að geta eytt streitunni . “ Sumir kennarar virðast þá , að sögn AFP , skynja að sum börn þurfa að hafa hluti til að fikta við svo þau geti einbeitt sér betur . Stressboltar og sérstakar sessur sem auðvelda börnum að einbeita sér eru því að verða sífellt algengari í skólum að sögn Daly . „ Við gætum líklega grætt vel ef okkur tækist að finna upp áhrifaríkt hljóðlaust leikfang sem börn gætu fiktað við á sama tíma og þau skrifuðu ritgerð , “ segir hún .